14. schôdza NR SR - 4.deň - A. dopoludnia
Dátum: 2013-02-01
Poslanec: Simon, Zsolt (MOST-HÍD)
Druh vystúpenia: Vystúpenie v rozprave

92. Vážená pani predsedajúca, vážený pán minister, vážený pán spravodajca, kolegyne, kolegovia, máme na stole návrh zákona, ktorým vláda chce pomôcť farmárom, ktorí sa dostali do problémov minulý rok z titulu enormného sucha a neúrody. Musím povedať, že tento návrh ale farmárom, ktorí sa dostali do problémov minulý rok z titulu sucha, pomáha tak, že chytí lopatu a búcha po hlave tých, ktorí sa dostali do ťažkostí preto, lebo bolo také počasie. V tomto návrhu totiž v § 2 ods. 1 písm. d) je napísané, že "o túto dotáciu alebo podporu nemôže sa uchádzať podnik, ktorý je v ťažkostiach". Toto je bod, ktorý má nesmierne vyrušuje na tomto návrhu. Vláda minulý rok 22. augusta 2012 zasadala mimoriadne na výjazdovom zasadnutí s veľkou pompou a parádou, ako pomôcť farmárom okamžite, lebo sú v problémoch, lebo neúroda, lebo sucho, lebo počasie. Nikto neberie zámer tejto vlády aj tú snahu, ja si to vysoko oceňujem, ale august, 22. august 2012 bol priďaleko z dnešného pohľadu. Dnes sa predkladá návrh zákona, ktorý hovorí o tom, že farmár bude môcť dostať 10 mil. eur podpory na červenú naftu alebo na zmiernenie nákladov na naftu. Kedyže to dostane farmár tieto peniaze? Niekedy v novembri, decembri 2013. On od minulého roku od augusta, keď sa mu neurodilo, bude musieť financovať svoju výrobu a dostane zmiernenie svojich škôd vtedy, keď predá úrodu, ktorú založil na jeseň minulého roku. Prečo? No v tomto návrhu sa tiež píše, že žiadosti sa predkladajú do 31. marca 2013, doklady sa dokladajú k tejto žiadosti na Pôdohospodársku platobnú agentúru do 15. októbra tohto roku. Keď 15. októbra farmár odovzdá tie doklady, tak reálne kedy má šancu platobná agentúra vyplatiť? Dajme mu mesiac na to, aby to spracoval, čo osobne z vlastných skúseností poviem, že je to málo, tak je to 15. november, je to na jeseň tohto roku. Aká je to pomoc, prosím? No pomáhame im tak, že dostali sa do problémov z titulu zlej úrody, sucha, dostal sa na okraj priepasti, chytíme lopatu, buchneme po hlave, rýchla smrť, s tebou sa viac nemusíme starať. Takto chceme pomáhať poľnohospodárom, ktorí sa dostali do problémov? Takýto istý princíp sa uplatňoval aj pri poskytovaní pôžičky. Minulý rok sme mali po tomto zasadnutí veľmi rýchlo predloženú novelu, kde sme okamžite reagovali na sucho, treba presunúť peniaze z envirofondu, aby sme mohli poskytnúť pôžičky farmárom. Koniec koncov pri vypísaní výzvy farmári museli sa tiež popasovať so stanovením, že podnik v ťažkostiach. Tí, ktorí sa dostali do ťažkostí, tí sa de facto o to ani neprihlásili. Zo 16-tisíc sa prihlásilo 41. Neviem, či mám správne informácie, pán minister môže ma doplniť, keď som dostal informáciu, že 29 z nich podpísalo koniec koncov pôžičku. Aká je to pomoc, keď vláda musela zasadať a parlament v zrýchlenom konaní prijímať riešenia pre 29 podnikov v tejto krajine? Keď sme mali pomôcť, tak sme mali pomôcť každému a nie len tým. Ja kvitujem túto snahu pána ministra o to viac, že pán minister z peňaženky európskych zdrojov pre rok 2013 spolu s ministrom financií vybrali 16 mil. eur z priamych platieb od našich farmárov. Aby ste pochopili, o čom rozprávam. V júli minulého roku minister financií odsúhlasil na Rade Ekofinu, že Slovenská republika bude uplatňovať pre rok 2013 moduláciu, a to znamená, že priame platby sa znížia o 4 %. Pri čiastke bezmála 400 mil. eur je to bezmála 16 mil. eur. Pán minister, vy nedávate farmárom nič viac a nič menej, len čiastočne vraciate to, čo odsúhlasil minister financií na Ekofine, že Slovenská republika bude uplatňovať moduláciu štyrmi percentami. Bývalý minister Becík v roku 2009, keď sa modulácia ako legislatívne opatrenie dostávala do legislatív Európskej únie, Slovenská republika mala oznámiť, že využijeme právo, keď to budeme musieť uplatniť, tak využijeme právo presunúť tieto peniaze do druhého piliera, teda na modernizáciu fariem. Takéto oznámenie Slovenská republika neodovzdala. Minuloročné rozhodnutie, to som kritizoval aj tu pri prerokovaní rozpočtu ministrovi financií, že sme poslali do Bruselu 16 mil. eur, ktoré sme mohli rozdať našim farmárom, v tomto roku sme ich poslali späť. Pán minister, na rokovaní výboru ste ma niekoľkokrát vyzvali, aby som vysvetlil, prečo de facto červená nafta bola zrušená. Dovoľte, aby som na to tu v pléne Národnej rady odpovedal. A odpoviem vám dôvodovou správou, ktorú ste predložili k tomuto materiálu. "Dôvodom na novelizáciu zákona bolo v tom čase hľadanie nových zdrojov do štátneho rozpočtu, teda snaha znížiť deficit verejných financií, odstrániť niektoré deformácie a výnimky, znížiť administratívnu záťaž orgánov colnej správy." Tá prioritná časť a pravda z tejto vety je v znížení deficitu štátneho rozpočtu. Preto, lebo prvá Ficova vláda nechala enormne vysoký deficit štátneho rozpočtu a nechala nám prázdnu špajzu a rozhajdákané všetky peniaze, ktoré sme mali k dispozícii. Ale k pravde patrí aj skutočnosť, že pre rok 2012 vláda Ivety Radičovej farmárom, ktorí nedostali červenú naftu, dala doplatky k priamym platbám v objeme 20 mil. eur. To znamená, že našla kompenzačný mechanizmus pre farmárov v tej istej výške - a toto sú fakty, ktoré je možné si overiť v dokumentoch, na ktoré sa odvolám. Ale doplatky k priamym platbám, hoc umožňuje Európska únia pre rok 2013 pre Slovenskú republiku v objeme viac ako 70 mil. eur, vláda Roberta Fica pre farmárov vyčlenila nula sumu, nula eur. Ba čo viac, včera sme tu viedli diskusiu o tom, že ako sa vyvíja nezamestnanosť, prečo sme v takej zlej situácii. Vo vami predloženom materiáli sa konštatuje, že na podporu vidieckej zamestnanosti vláda tiež nevyčlenila ani jeden deravý cent, teda pri tom rozpočte. Preto, keď už vláda chce skutočne pomôcť, tak by mala, pán minister, tak by ste mali tu za týmto pultom vystúpiť, otvoriť nanovo rozpravu a pred schvaľovaním tohto návrhu zákona dať pozmeňujúci návrh, ktorý § 2 ods. 1 písm. d) z tohto návrhu zákona vypúšťa. Aby nebolo pravdou, že tí, ktorí sú odkázaní, a tí, ktorí sa dostali do ťažkostí preto, lebo minulý rok bolo sucho, tak ich budete búchať lopatou po hlave, aby spadli za priepasť. Keď to urobíte, budem si tento krok vysoko vážiť a bude si to vysoko vážiť každý jeden poľnohospodár, ktorý čaká na každú korunu a každé euro pomoci od ministerstva pôdohospodárstva, ktorú dostal v podobe veľkolepých sľubov 22. augusta minulého roku. Kolegyne, kolegovia, dovoľte netradične, ale nad rámec tohto zákona chcem povedať pár slov k tomu predchádzajúcemu návrhu zákona, lebo vidím, že to vyvoláva mnohé emócie. Ochrana pôdy a prečo je v Maďarsku inak a prečo je u nás inak. Slovenská republika, bohužiaľ, je viazaná medzinárodnými právami a záväzkami, ktoré si na seba prijala, ku ktorým som ani ja, ani moji kolegovia nemohli sa a nemali možnosť sa vyjadriť, pretože sa udiali predtým, než som sa ja aktívne začal zaoberať politikou. Teda ďaleko pred rokom 2002. Vtedy, keď Slovenská republika vstúpila do OECD, sme si mali ošetriť, že akým spôsobom je možné nadobudnúť, resp. predávať poľnohospodársku pôdu. To, že v Maďarskej republike urobili a nemôže nakupovať ani právnická, ani fyzická osoba poľnohospodársku pôdu, teda právnická osoba nemôže nadobúdať pôdu a fyzická osoba len občan Maďarskej republiky môže nadobúdať pôdu v Maďarsku, je to vďaka a jedine vďaka zákonu, ktorý Maďarská republika prijala pred vstupom Maďarskej republiky, vtedy, do OECD. My sme viazaní pravidlami, a keďže sme toto nemali, tak nebolo možné ani v tom čase a nie je možné ani teraz, nie je možné žiadať od pána ministra, aby prijal takéto riešenie, pretože nevie prekonať bariéru, ktorým Slovenská republika je viazaná vo vzťahu k OECD. V každom prípade musím povedať, že do roku 2014 ale pôda, pôda na území Slovenskej republiky je chránená z hľadiska nákupu fyzických osôb. Ja viem, že to je nie veľká časť, ale iná možnosť pre nás nebola. A keďže bolo možné predĺžiť v zmysle prístupovej zmluvy do roku 2014 túto ochranu, tak o túto ochranu Slovenská republika v roku 2010 aj požiadala a túto Slovenská republika z Európskej komisie dostala. Toľko na dovysvetlenie k predchádzajúcemu zákonu, že keď chceme hľadať riešenie, tak to riešenie nevychádza z hľadiska ochrany poľnohospodárskej pôdy na Slovensku, nemôže vychádzať len a len zo slovenskej legislatívy, ale aj z medzinárodných právnych záväzkov, ktoré Slovenská republika na seba zobrala, a to prioritne ešte predtým, než sme vstúpili nie do Európskej únie, ale do OECD. Ďakujem vám pekne za pozornosť.